**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи, садржан је у члану 99. став 1. тачка 4. Устава Републике Србије, којим је предвиђено да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Иницијативу за потписивање Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи - Протокол, покренула је америчка страна са жељом да се и у наредних десет година не само продужи, већ и учврсти и надогради сарадња у свим областима науке и технологија. Потписивањем овог Протокола ствара се нови правни оквир за реализацију билатералне међудржавне сарадње на савремен начин, уз уважавање обостраних интереса, реалних потенцијала и актуелних тенденција, заснованих на принципима узајамности и равноправности, а изменама Анекса А Споразума из 2010. године је успостављен поуздан основ да се и област интелектуалне својине настале у току те сарадње уреди у складу са најбољом праксом и приниципима WIPO чије пуноправне чланице су обе стране.

Стране су у одговарајућој комуникацији обезбедиле привремену примену Протокола у целини, до његовог ступања на снагу, а обавеза потврђивања је везана за околност да се Протоколом врши измена и допуна ратификованог међународног уговора - Споразума између Владе Републике Србије и Владе Сједињених Aмеричких Држава о научној и технолошкој сарадњи.

На основу одредби Протокола успостављени конкретни облици сарадње од значаја за обе Стране допринеће даље унапређивање укупних билатералних односа између двеју земаља у свим областима науке и технологије и обезбедити заштиту интелектуалне својине на одговарајући начин.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Извршавањем Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи не стварају се финансијске обавезе за Републику Србију.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

Финансијска средства за потписивање појединачних споразума или уговора о сарадњи институција две Стране биће обухваћена у финансијским плановима носилаца и учесника у тим конкретним облицима сарадње, а евентуално укључивање буџетских средстава Републике Србије ће се планирати и обезбеђивати у складу са билансним могућностима буџета Републике Србије и лимитима одређеним од стране Министарства финансија.